b'\n_START_ARTICLE_\nFizika osnovnih delcev\n_START_PARAGRAPH_\nF\xc3\xadzika osnovnih d\xc3\xa9lcev je veja fizike, ki se ukvarja z osnovnimi gradniki snovi in sevanja ter interakcijami med njimi. Pogosto se zanjo uporablja tudi izraz fizika visokih energij (\xc2\xbbvisoke energije\xc2\xab\xc2\xa0se nana\xc5\xa1ajo na energijo interakcij; v re\xc5\xbeimu nizkih energij opisujemo kvazidelce v fiziki trdne snovi in fiziki kondenzirane snovi)._NEWLINE_Strogo gledano je izraz delec nekoliko zavajajo\xc4\x8d. Predmet preu\xc4\x8devanja fizike delcev so delci, za katere veljajo zakonitosti kvantne mehanike, in kot taki izra\xc5\xbeajo valovno-del\xc4\x8dni dualizem - pri nekaterih poskusih se obna\xc5\xa1ajo kot delci, pri drugih kot valovanje. V teoriji jih ne opisujemo niti kot delce, niti kot valovanje, ampak kot vektorje stanja v abstraktnem Hilbertovem prostoru, kar opisuje kvantna teorija polja. Skladno z rabo v fiziki delcev pa bomo za predmete, kot so elektron ali foton, uporabljali izraz osnovni delec in se pri tem zavedali, da ima\xc2\xa0\xc2\xbbdelec\xc2\xab\xc2\xa0tudi valovne lastnosti._NEWLINE_Sodobna fizika delcev preu\xc4\x8duje delce, manj\xc5\xa1e od atoma. To so sestavni deli atoma, kot elektron, proton in nevtron (proton in nevtron sta pravzaprav tudi sama sestavljena iz po treh kvarkov), pa tudi delce, ki nastajajo pri jedrskih razpadih in sipanju, kot denimo foton, nevtrino ali mion. Mnogih od odkritih delcev v naravi ne najdemo prostih, ampak nastanejo pri trkih zelo hitrih delcev, pospe\xc5\xa1enih v pospe\xc5\xa1evalnikih._NEWLINE_Vse do zdaj odkrite delce opi\xc5\xa1e kvantna teorija polja, imenovana standardni model, ki jo pogosto opisujejo kot najve\xc4\x8dji dose\xc5\xbeek fizike delcev. Model vsebuje 47 vrst osnovnih delcev, med katerimi nekateri nadalje tvorijo sestavljene delce, s \xc4\x8dimer lahko opi\xc5\xa1emo na stotine delcev, manj\xc5\xa1ih od atoma, ki so jih odkrili od 60. let 20. stoletja dalje. Standardni model se ujema z bolj ali manj vsemi dosegljivimi eksperimentalnimi podatki. Kljub temu ve\xc4\x8dina fizikov, ki se ukvarja s fiziko delcev, meni, da predstavlja le nepopolni opis narave, in da ga bo s\xc4\x8dasoma nadomestila splo\xc5\xa1nej\xc5\xa1a teorija. Meritve mase nevtrinov v zadnjih letih predstavljajo prve eksperimentalne podatke, ki odstopajo od standardnega modela._NEWLINE_Fizika delcev je imela velik vpliv na filozofijo znanosti; veliko filozofov, pa tudi fizikov, je kritiziralo redukcionisti\xc4\x8dne zamisli fizike delcev.\n_START_SECTION_\nZgodovina\n_START_PARAGRAPH_\nZamisel, da je snov sestavljena iz osnovnih delcev, izvira vsaj iz 6. stoletja pr. n. \xc5\xa1t. Filozofsko doktrino\xc2\xa0\xc2\xbbatomizma\xc2\xab\xc2\xa0so zagovarjali anti\xc4\x8dni gr\xc5\xa1ki filozofi kot Levkip, Demokrit in Epikur. \xc4\x8ceprav je tudi Isaac Newton v 17. stoletju verjel, da je snov sestavljena iz delcev, pa je \xc5\xa1ele John Dalton leta 1802 prvi formalno izrazil, da je vse sestavljeno iz drobnih atomov._NEWLINE_Periodni sistem Dimitrija Mendeljejeva iz leta 1869 je pomagal utrditi ta pogled na naravo, ki je prevladoval skozi vse 19. stoletje. Joseph John Thompson je bil prvi, ki je odkril, da atom sestavljajo la\xc5\xbeji elektroni in te\xc5\xbeji protoni, Ernest Rutherford pa prvi, ki je s sipanjem ugotovil, da so protoni zbrani v kompaktnem atomskem jedru. Da bi razlo\xc5\xbeili neujemanje med atomskim \xc5\xa1tevilom in masnim \xc5\xa1tevilom, so jedro sprva poskusili razlo\xc5\xbeiti s protoni in vezanimi elektroni, kasneje pa so ugotovili, da jedro poleg protonov sestavljajo tudi nevtroni._NEWLINE_Raziskave fizike jedra in kvantne mehanike v 20. stoletju so dosegle vrh z dokazi razcepa jedra in jedrskega zlivanja, ter s tem odprli celo novo podro\xc4\x8dje ustvarjanja ene vrste atomov iz drugih. Alkimisti\xc4\x8dni sen o pretvarjanju svinca v zlato je s tem postal teoreti\xc4\x8dno mogo\xc4\x8d (\xc4\x8deprav ekonomsko nesmiseln). Te teorije so pravilno predvidele tudi mo\xc5\xbenost jedrskega oro\xc5\xbeja._NEWLINE_V poskusih s sipanjem v 1950-ih in 1960-ih so odkrili nepregledno mno\xc5\xbeico novih, prete\xc5\xbeno kratko\xc5\xbeivih delcev, kar so nekateri poimenovali kar\xc2\xa0\xc2\xbb\xc5\xbeivalski vrt delcev\xc2\xab. Strokovni izraz je postal neustrezen po dolo\xc4\x8ditvi standardnega modela v 1970-ih, ki je mno\xc5\xbeico delcev razlo\xc5\xbeil kot kombinacije razmeroma majhnega \xc5\xa1tevila osnovnih delcev.\n_START_SECTION_\nStandardni model elektro\xc5\xa1ibke in mo\xc4\x8dne interakcije\n_START_PARAGRAPH_\nTrenutno stanje razvrstitve osnovnih delcev imenujemo\xc2\xa0\xc2\xbbstandardni model\xc2\xab. Opisuje mo\xc4\x8dno, \xc5\xa1ibko in elektromagnetno osnovno silo, ki jih posredujejo umeritveni bozoni. Slednji so foton, bozoni W\xe2\x81\xbb, W\xe2\x81\xba in Z ter gluoni. Model poleg tega vsebuje \xc5\xa1e 24 osnovnih delcev, ki so osnovni gradniki snovi. Nazadnje predvideva tudi vrsto bozona, imenovano Higgsov bozon, ki pa \xc5\xa1e ni bila eksperimentalno potrjena.\n_START_SECTION_\nTeoreti\xc4\x8dna fizika osnovnih delcev\n_START_PARAGRAPH_\nNa podlagi poskusov posku\xc5\xa1ajo teoreti\xc4\x8dni fiziki razviti model, teoreti\xc4\x8dno ozadje in matemati\xc4\x8dna orodja, s katerimi bi lahko razumeli izide dana\xc5\xa1njih poskusov in predvideli izide novih. Trenutno je v uporabi standardni model, za katerega pa \xc5\xbee postaja jasno, da ne opisuje vseh pojavov, na primer mase nevtrinov. Ena od nalog teoretikov je tudi zdru\xc5\xbeitev splo\xc5\xa1ne teorije relativnosti in kvantne mehanike, ki je zaenkrat \xc5\xa1e nedosegljiva._NEWLINE_Znani pristopi posegajo na podro\xc4\x8dje teorije strun in membran, ki namesto delcev za osnovne gradnike snovi jemljejo nihanja strun ali membran._NEWLINE_Znanstveniki si prizadevajo postaviti veliko teorijo poenotenja, ki bi zdru\xc5\xbeila vse \xc5\xa1tiri osnovne sile v eno, kon\xc4\x8dni cilj pa je tako imenovana teorija vsega, ki bi popolnoma pojasnila in povezala vse fizikalne pojave.\n_START_SECTION_\nUgovori proti redukcionisti\xc4\x8dni naravi fizike delcev\n_START_PARAGRAPH_\nTudi znotraj fizike se pojavljajo ugovori ob ekstremnem redukcionisti\xc4\x8dnem pristopu fizike delcev, ki posku\xc5\xa1a vse pojasniti z osnovnimi delci in interakcijami med njimi. Tovrstne ugovore navadno spro\xc5\xbeajo raziskovalci fizike trdne snovi. Ti ne ugovarjajo veljavnosti standardnega modela, poudarjajo pa, da eksperimentalno preverjanje in izbolj\xc5\xa1evanje modela ni niti pribli\xc5\xbeno tako pomembno kot preu\xc4\x8devanje lastnosti, ki izhajajo iz medsebojne interakcije ve\xc4\x8djega \xc5\xa1tevila atomov ali molekul. Ti kritiki trdijo, da tudi popolno poznavanje osnovnih delcev ne bo dalo popolnega razumevanja atomov in molekul, razumevanja, za katere menijo, da so za vsakdanje \xc5\xbeivljenje pomembnej\xc5\xa1e._NEWLINE_Redukcionisti obi\xc4\x8dajno odvra\xc4\x8dajo, da je ves napredek znanosti vklju\xc4\x8deval dolo\xc4\x8deno mero redukcionizma.\n_START_SECTION_\nFizika delcev in javna politika\n_START_PARAGRAPH_\nZa sodobno eksperimentalno fiziko delcev so potrebni ogromni pospe\xc5\xa1evalniki delcev, katerih gradnja stane na milijarde evrov ali dolarjev, ve\xc4\x8dinoma prora\xc4\x8dunskega denarja. Raziskave v fiziki delcev zato neogibno vsebujejo tudi politiko in stike z javnostmi._NEWLINE_Mnogi namre\xc4\x8d dvomijo, da mogo\xc4\x8di napredek upravi\xc4\x8duje porabljena sredstva, in trdijo, da fizika delcev od\xc5\xbeira sredstva, ki bi jih lahko u\xc4\x8dinkoviteje uporabili pri pomembnej\xc5\xa1ih raziskavah ali izobra\xc5\xbeevanju. Leta 1993 je ameri\xc5\xa1ki kongres s podobnimi argumenti ustavil izgradnjo pospe\xc5\xa1evalnika SSC, po tem, ko sta bili za njegovo gradnjo \xc5\xbee porabljeni dve milijardi dolarjev. Mnogi raziskovalci, tako nasprotniki kot zagovorniki SSC, menijo, da je bila odlo\xc4\x8ditev v dobr\xc5\xa1ni meri povezana s koncem hladne vojne, s \xc4\x8dimer znanstveno tekmovanje s Sovjetsko zvezo ni ve\xc4\x8d moglo slu\xc5\xbeiti kot argument za sredstva, porabljena za gradnjo SSC._NEWLINE_Nekateri v znanstveni srenji menijo tudi, da so na fiziko delcev negativno vplivali tudi demografski kazalci. Verjamejo, da vse starej\xc5\xa1a populacija v razvitih dr\xc5\xbeavah raje kot za osnovne raziskave fizike delcev, ki bodo morda obrodile uporabne rezultate v tehniki \xc5\xa1ele \xc4\x8dez desetletja, usmerja javna sredstva za znanost na podro\xc4\x8dje zdravstva, kjer so otipljivi rezultati na voljo prej. Povrh tega so mnogi nasprotniki SSC dvomili v sposobnost, da tako velik projekt financira ena sama dr\xc5\xbeava, in pripisujejo neuspeh SSC premajhni pripravljenosti za iskanje mednarodne podpore._NEWLINE_Zagovorniki eksperimentalne fizike delcev nasprotno trdijo, da bazi\xc4\x8dne raziskave zaslu\xc5\xbeijo primerno financiranje, saj z njimi posredno pridobijo tudi druge veje znanosti. Poudarjajo, da gradnja pospe\xc5\xa1evalnikov danes zahteva mednarodno sodelovanje in dvomijo, da so sredstva, ki niso namenjena gradnji pospe\xc5\xa1evalnikov, v resnici porabljena za druge znanstvene ali izobra\xc5\xbeevalne namene.'